**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL DRAUDIMO PREKIAUTI ALKOHOLINIAIS GĖRIMAIS** **NURODYTU ATSTUMU“ PROJEKTO**

1. **Sprendimo projekto esmė, tikslai ir uždaviniai.**

 Nuo 2015-11-01 įsigaliojo Lietuvos Respublikos alkoholio kontrolės įstatymo (toliau – Įstatymas) 18 straipsnio 3 dalies 1 punkto pakeitimas, kuris nustato, kad Lietuvos Respublikoje prekiauti alkoholiniais gėrimais draudžiama**:*„laisvės atėmimo, karinėse ir sukarintos tarnybos, policijos ir kitose statutinėse, sveikatos priežiūros, ugdymo įstaigose (toliau - Įstaigos), šių įstaigų ir maldos namų teritorijose. Savivaldybės taryba, gavusi šių įstaigų ar religinių bendruomenių vadovybės rašytinį prašymą ir įvertinusi, ar jame išdėstyti argumentai pagrindžia, kad, siekiant apsaugoti visuomenės saugumą, viešąjį interesą ir (ar) viešąją tvarką, yra būtina uždrausti prekiauti alkoholiniais gėrimais prie įstaigos ar maldos namų, kurių vadovybės prašymas yra gautas, nustato, kokiu atstumu nuo šios įstaigos ar maldos namų teritorijos draudžiama prekiauti alkoholiniais gėrimais“*.**

Savivaldybės taryba ir Klaipėdos miesto savivaldybės administracija gavo 7 (septynių) Įstaigų/maldos namų vadovybių prašymus, kuriuose prašoma uždrausti prekiauti alkoholiniais gėrimais prie Įstaigų/maldos namų teritorijų nurodytais atitinkamais atstumais:

1. VšĮ Klaipėdos senamiesčio pirminės sveikatos priežiūros centro teritorijos 50 m. atstumu (adresas: H. Manto g. 49, Klaipėda), nes įstaigos veikla susijusi su žmonių sveikatos priežiūra, sveika gyvensena, sveikatos išsaugojimu;

2. Klaipėdos apskrities vyriausiojo policijos komisariato teritorijos 100 m. atstumu (adresai: Kauno g. 6, Klaipėda, Tilžės g. 34, Klaipėda, Taikos pr. 117, Klaipėda), siekiant užtikrinti visuomenės saugumą, viešąjį interesą ir viešąją tvarką;

3. Klaipėdos suaugusiųjų gimnazijos teritorijos 100 m. atstumu (adresas: I. Simonaitytės g. 24, Klaipėda). Argumentai nenurodyti;

4. Klaipėdos Regos ugdymo centro teritorijos 500 m. atstumu (adresas: Baltijos pr. 31, Klaipėda), siekiant apsaugoti ugdytinius nuo žalingų įpročių apraiškų ir garantuoti saugios ir palankios aplinkos kūrimą įstaigoje;

5. Klaipėdos lopšelio – darželio „Liepaitė“ teritorijos 500 m. atstumu (adresas: Baltijos pr. 17, Klaipėda), siekiant apsaugoti viešąją tvarką;

6. Telšių vyskupijos Klaipėdos Marijos Taikos Karalienės bažnyčios teritorijos 50 m. atstumu (adresas: Rumpiškės g. 6, Klaipėda). Argumentai nenurodyti;

7. Lietuvos kariuomenės Karinių jūrų pajėgų teritorijos 100 m. atstumu (adresai: Naujoji Uosto g. 24, Skirvytės g. 1, Vėtros g. 3A, Klaipėda), siekiant išvengti viešosios tvarkos pažeidimo atvejų, provokacinių incidentų galimybių bei užtikrinti rimtį šalia karinių teritorijų.

 Atsižvelgiant į gautus Įstaigų ir maldos namų vadovybių rašytinius prašymus, tarybos sprendimo projektu siūloma įvertinti prašymuose išdėstytus argumentus ir nustatyti kokiu atstumu draudžiama prekiauti alkoholiniais gėrimais nuo konkrečios Įstaigos ar maldos namų teritorijos.

Pažymėtina, kad gauti 2 – jų Įstaigų ir 1–ų maldos namų vadovybių raštai, kuriuose nurodo, kad šis klausimas neaktualus ir dabartinė situacija juos tenkina.

2.**Projekto rengimo priežastys ir kuo remiantis parengtas sprendimo projektas.**

Tarybos sprendimo projektas parengtas atsižvelgiant į Įstatymo pakeitimą, įsigaliojusį nuo 2015 m. lapkričio 1 d. ir gautus Įstaigų ir religinių bendruomenių rašytinius prašymus.

**3. Kokių rezultatų laukiama.**

Pagal Įstatymo nuostatą būtų atsižvelgta į kiekvienos konkrečios Įstaigos/maldos namų vadovybės prašymą, nustatytas konkretus atstumas kiekvienu konkrečiu atveju ir naujoms įmonėms, ketinančioms verstis mažmenine prekyba alkoholiniais gėrimais šalia Įstaigų/maldos namų nustatytu atstumu, nebūtų išduodamos licencijos mažmeninei prekybai alkoholiniais gėrimais.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Teisės skyriaus specialistais. Neigiamų vertinimų nėra.

**5**. **Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

 Teigiamos pasekmės – turėtų sumažėti bendrasis alkoholio vartojimas, jo prieinamumas, naujoms įmonėms nebūtų išduodamos licencijos verstis mažmenine prekyba alkoholiniais gėrimais šalia Įstaigų/maldos namų teritorijų ir taip būtų apsaugotas visuomenės saugumas, viešasis interesas, viešoji tvarka.

 Neigiamos pasekmės – būtų sudarytos nevienodos verslo sąlygos, nes iki šiol veikiančios ir prekiaujančios alkoholiniais gėrimais įmonės ir toliau turi teisę verstis šia veikla. Nustačius skirtingus atstumus, Savivaldybės administracijai ženkliai padidės licencijų išdavimo procedūros administracinė našta dėl faktinio atstumo nustatymo.

 PRIDEDAMA:

1. Įstaigų raštų kopijos, 15 lapų;

2. Lietuvos Respublikos alkoholio kontrolės įstatymo išrašas, 1 lapas.

Licencijų, leidimų ir vartotojų teisių apsaugos skyriaus vedėja Jolanta Uptienė